Dié nuwe datareëls geld nou eers oor 'n maand | Netwerk24
Deur Petrus Malherbe 01 Maart 2019 11:03
In 'n verklaring laat Donderdagaand het die Onafhanklike Kommunikasieowerheid van Suid-Afrika (Okosa) gesê dat van die nuwe datareëls wat vanaf 1 Maart sou geld, nou eers teen 12 April in werking gestel moet word.
Dit kom nadat die owerheid vroeg in Februarie klein aanpassings aan twee van die vier nuwe dataregulasies gemaak het.
Te veel SMS'e oor hul data sal kliënte irriteer, reken diensverskaffers. Foto: Getty Images
Aanpassing oor SMS'e
Dit sluit in dat diensverskaffers verbruikers die opsie moet bied om nie SMS'e te ontvang wat aandui hoeveel data hulle oor het nie.
Aanvanklik het die nuwe regulasies bepaal dat diensverskaffers hul kliënte per SMS moet inlig sodra 50%, 80% en uiteindelik 100% van hul beskikbare data opgebruik is.
Diensverskaffers, insluitend Cell C, het egter gevoel die stuur van soveel kennisgewings gaan kliënte meer irriteer as om behulpsaam te wees.
Aanpassing oor buitebondeltariewe
Kragtens die nuwe reëls mag diensverskaffers nie meer outomaties buitebondeltariewe vir data vra nie.
Diensverskaffers was egter bekommerd dat kliënte wie se databondel opgebruik is, skielik nie meer toegang tot die internet gaan hê nie, selfs al het hulle nog lugtyd oor.
Okosa het toe ook hierdie reël aangepas en gelas diensverskaffers moet kliënte wat bereid is om dit te betaal, steeds die opsie bied om outomaties oor te skakel na buitebondeltariewe.
Die twee gewysigde regulasies moes aanvanklik vanaf 1 Maart in werking getree het, maar Okosa het dit pas met meer as 'n maand uitgestel.
Wat wel vanaf 1 Maart geld
Diensverskaffers moet egter steeds vanaf 1 Maart hul kliënte se ongebruikte data na 'n volgende kalendermaand oordra en moet hulle toelaat om die geldigheidstydperk van 'n databondel te verleng.
Lees ook: Data-oordrag: Als wat jy voor 1 Maart moet weet
Al die diensverskaffers voldoen reeds tot 'n mate aan dié vereiste en laat minstens die oordrag van data na 'n volgende maand toe.
Net Cell C laat tans sy kliënte toe om die geldigheid van 'n databondel onbepaald te verleng, maar teen 'n tarief as meer as 500 megagrepe data se geldigheid langer as 'n week uitgestel word.
Meer oor: Mtn | Cell C | Vodacom | Data-Oordrag | Selfoonmaatskappye | Tegnologie | Data | Okosa | Internet